CELEX: 32013R1331
Language: da
Date: 2013-12-10 00:00:00
Title: Rådets forordning (EU) nr. 1331/2013 af 10. december 2013 om tilpasning med virkning fra den 1. juli 2012 af Den Europæiske Unions tjenestemænds og øvrige ansattes bidrag til pensionsordningen

14.12.2013   
            
            
               DA
            
            
               Den Europæiske Unions Tidende
            
            
               L 335/1
            
         RÅDETS FORORDNING (EU) Nr. 1331/2013
   af 10. december 2013
   om tilpasning med virkning fra den 1. juli 2012 af Den Europæiske Unions tjenestemænds og øvrige ansattes bidrag til pensionsordningen
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til vedtægten for tjenestemænd i De europæiske Fællesskaber og om ansættelsesvilkårene for de øvrige ansatte i disse Fællesskaber (i det følgende benævnt »vedtægten«), der er fastsat ved Rådets forordning (EØF, Euratom, EKSF) nr. 259/68 (1), særlig artikel 83a og bilag XII,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               I henhold til artikel 13 i bilag XII til vedtægten har Eurostat fremlagt en rapport om den aktuarmæssige vurdering for 2012 af pensionsordningen, hvorved parametrene i nævnte bilag ajourføres. Det fremgår af denne vurdering, at bidraget af hensyn til den aktuarmæssige balance i pensionsordningen bør være på 9,9 % af grundlønnen.
            
         
               (2)
            
            
               I henhold til artikel 2, stk. 1, i bilag XII til vedtægten må tilpasningen ikke føre til et bidrag, der er over et procentpoint højere eller lavere end den gældende sats året før (11,6 %).
            
         
               (3)
            
            
               For at sikre den aktuarmæssige balance i pensionsordningen for Unionens tjenestemænd og øvrige ansatte og under hensyn til de aktuarmæssige vurderinger for 2011 og 2012 mener Rådet, at der bør ske en tilpasning af bidraget, så det udgør 10,6 % af grundlønnen.
            
         
               (4)
            
            
               Resultatet af denne tilpasning kan dog blive ændret afhængig af resultatet af den igangværende retssag vedrørende tilpasning af vederlag og pensioner til Unionens tjenestemænd og øvrige ansatte for årene 2011 og 2012 og vedrørende tilpasning af bidraget fra Unionens tjenestemænd og øvrige ansatte til pensionsordningen for 2011. Disse retssager kan få betydning for beregningen af bidragene for 2012 og 2013 og således gøre det påkrævet, at Rådet foretager en ny tilpasning af de pågældende bidrag med tilbagevirkende kraft. I givet fald kan dette føre til, at der sker tilbagebetaling af beløb, som personalet har betalt for meget —
            
         VEDTAGET DENNE FORORDNING:
   Artikel 1
   Med virkning fra den 1. juli 2012 fastsættes det i artikel 83, stk. 2, i vedtægten nævnte bidrag til 10,6 %.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 10. december 2013.
      
         
            På Rådets vegne
         
         R. ŠADŽIUS
         
            Formand
         
      
   
   
      (1)  Rådets forordning (EØF, Euratom, EKSF) nr. 259/68 af 29. februar 1968 om vedtægten for tjenestemænd i De europæiske Fællesskaber og om ansættelsesvilkårene for de øvrige ansatte i disse Fællesskaber samt om særlige midlertidige foranstaltninger for tjenestemænd i Kommissionen (EUT L 56 af 4.3.1968, s. 1).